  Майя Бывальцева 16-21 коньывуонэ Йӧслыкъёсын ужанъя федерал агентство Москва улосвылын «Поколение» огъяросси йӧскалыккуспо лагерь ортчытоз. Удмуртиын отчы шедьыны мылкыд карисьёс понна улосвыл быръён ялӥзы. Со сярысь Калыкъёслэн эшъяськон юртсылэн пресс-службаез ивортэ. Тон йӧскалык кусыпъёсын тунсыкъяськиськод, та удысын тунсыко ӵектосъёс лэсьтыны дась яке кичӧлтонъёстэ али ини улонэ пыӵатӥськод ке, чӧлсконпусъя анкета гожты но улосвыл быръёнэ пыриськы Удмуртиысь Калыкъёслэн эшъяськон юртсылэн пресс-службаез анкетаез 30-тӥ гудырикошконозь келяны кулэ. «Поколение» йӧскалыккуспо лагере Удмуртилэсь кык адямиез келялозы Лагерьын тунсыко адямиосын пумиськонъёс луозы: политикъёс, мер ужасьёс, артистъёс, крезьгурасьёс, гожъясьёс асьсэлэн азинскон сюрессы сярысь вералозы. Озьы ик мастер-классъёс, лекциос, ужъя шудонъёс, спортъя ӵошатсконъёс, экскурсиос ортчозы. Ӧнерлыко режиссёръёс, продюсеръёс но операторъёс кивалтэм улсын йӧскалык темая мерлыко роликъёс кылдытозы. Берло соосты улосвыл телеканалъёсын но иворъёсты вӧлмытӥсь федерал ёзэсъёсын возьматозы. Кылем арын лагере Россилэн 73 улосвылъёсысьтыз, озьы ик Армениысь, Белоруссиысь, Азербайджанысь, Казахстанысь, Молдоваысь, Узбекистанысь, Абхазиысь 150-лэсь трос егитъёс люкаськизы. Соос Кун Думаысь депутатъёсын, олимпи чемпионъёсын, тодмо артистъёсын но телеведущийёсын кенешизы.  Тодэ вайытом, Удмуртиысь пиналъёс но егитъёс эссе гожтонъя «Билингва» калыккуспо вожвылъяськонэ пыриськыны быгато. Тегъёс: Мерлык егитъёс Удмуртия йӧслыкъёс йӧскалыкполитика  